Dhimitër Shtëmbari

Dhimitër Shtëmbari (lindur më 24 shtator 1945, në Lushnjë) është është gazetar, publiçist dhe autor shqiptar, i njohur për veprimtarinë e tij në fushën e arsimit, gazetarisë dhe botimeve letrare e historike.

 Biografia 
U lind në Pirrë të rrethit të Lushnjës, në gjirin e një familjeje të njohur atdhetare. Në vitin 1967 mbaroi Fakultetin e Gjuhë-Letërsisë të Universitetit Shtetëror të Tiranës. Viteve 1967-1970 ka qenë nëndrejtor i shkollës së Mesme të Bashkuar të Gorresë, të rrethit të Lushnjës ; ndërsa viteve 1970-1972 ka qenë drejtor i shkollës 8-vjeçare të Kosovës së Vogël, të po këtij rrethi.

Duke filluar nga korriku i vitit 1972 e deri në korrikun e vitit 1987 ka qenë redaktor në gazetën "Shkëndija" të rrethit të Lushnjës, ndërsa nga kjo kohë e deri në korrik të vitit 1991, ka qenë redaktor në gazetën "Tirana" të rrethit të Tiranës. Gjatë këtyre viteve i janë akorduar tri dekorata nga ish-Presidiumi i Kuvendit Popullor.

Gjatë vitit 1991, ka qenë themelues dhe kryeredaktor i gazetës "ALBANIA", organ i Partisë Ekologjike Shqiptare. Gjatë vitit 1992 ka qenë bashkëthemelues dhe drejtues i bordit botues të gazetës së pavarur " Jehona".

Duke filluar nga viti 1993 e deri më sot ka qenë sekretar kolegjiumi dhe, më pas e deri më sot, z/kryeredaktor i gazetës "Kushtrim brezash", botim i Organizatës së Veteranëve të LANÇ-it. Që nga viti 2001 është edhe kryeredaktor i gazetës së përmuajshme "Peza", organ i Shoqatës Patriotike Kulturore "Myslym Peza".

Është autor i 15 librave me karakter letrar dhe historik, si dhe redaktor i mbi 180 botimeve artistike dhe historike.

Në veprimtarinë shoqërore, ka qenë kryetar i Organizatës së Bashkimeve Profesionale për Arsimin, Kulturën, Tregtinë dhe Shëndetësinë në ish-rrethin e Lushnjës. Gjithashtu, ka mbajtur detyrën e nënkryetarit të Komitetit Kombëtar të Organizatës së Veteranëve të LANÇ të Popullit Shqiptar “Nderi i Kombit” dhe nënkryetarit të Shoqatës Kombëtare të Invalidëve të LANÇ të Popullit Shqiptar.

Për kontributin e tij si intelektual dhe veprimtar shoqëror, është nderuar me titujt “Qytetar Nderi i Lushnjës” dhe “Nderi i Qarkut Fier”.

 Burimi 
 "Kadri Mahmud Shametaj treçerek shekulli në këmbë", Dr. Zihni Haskaj, Bektash Zite.
 Llanaj, K., & Vogli, R. (2025, 20 septembre). Dhimitër Shtëmbari – 50 vite me laps në dorë. SOT News.  https://sot.com.al/opinion-editorial/dhimiter-shtembari-50-vite-me-laps-ne-dore/

Kategoria:Lindje 1945
Kategoria:Gazetarë shqiptarë
Kategoria:Poetë shqiptarë
Kategoria:Romancierë shqiptarë
Kategoria:Njerëz nga Myzeqeja